**Ledelsesberetning**

**Skolens hovedaktiviteter:**

Allerød Privatskole er en privat grundskole, som tilbyder undervisning fra 0.-8. klasse med tilknyttet skolefritidsordning for 0.-3. klasse.

**Udviklingen i økonomiske aktiviteter og forhold:**

Der var budgetteret med et underskud på 2.236.000 kr. for 2016. Skolens resultatopgørelse for 2016 udviser et underskud på 1.406.557 kr.

Baggrunden for et mindre underskud end budgetteret for 2016 skal findes i forskellige forhold.

Af positive forhold i relation til budgettet, som har påvirket årets resultat skal nævnes:

* Øget skolepenge og statstilskud grundet flere elever i grundskolen. Den 5/9-2016 havde vi budgetteret med 202 elever, vi var 211.
* En ekstra indtægt i ventelistegebyrer.

Inklusionstilskuddet er anvendt til at sætte ekstra resurser ind primært i 0. klasse. Vi har haft to pædagoger, som hver har tilbragt 4 timer ugentligt som støtte i klassen. Derudover har vi gjort brug af enkelte lærere, som har gjort en ekstra indsats for at hjælpe nogle af vores børn, som har større udfordringer.

Allerød Privatskole kom som planlagt godt i gang med første skoleår den 8. august 2016.

Vi startede med 207 elever og har siden optaget flere elever, så vi nu er 230 elever. Alle skolens klasser forventes at være på max elevtal inden sommerferien. Max elever i hver klasse er 24.

Bestyrelsen har besluttet at åbne et ekstra spor på 0., 3., 5., 7. og 8. klassetrin for skoleåret 2017/18. Vi har allerede nu (medio marts) stort set fyldt disse klasser op og med venteliste på enkelte klasser. Interessen for at starte på Allerød Privatskole er stor over hele linjen, og også opskrivningslisten for de kommende års 0. klasser ser godt ud.

**Pædagogisk redegørelse**

Allerød Kommune har en lang tradition for et stærkt skolesystem med folkeskoler, hvor der er præsteret flotte resultater på stort set alle parametre. Allerøds skoler har dog, ligesom landets øvrige folkeskoler, de sidste par år været genstand for debat omkring reformen, nedskæringer og besparelser på skoleområdet i kommunerne.

I Danmark er der undervisningspligt, men også frihed for de enkelte forældre til at vælge de værdier og de holdninger, der skal være gældende for den undervisning, deres børn skal have. Kort sagt: Forældrene kan vælge den skole, de finder bedst til netop deres barn. Denne mulighed er indskrevet i Grundlovens § 76.

På Allerød Privatskole ønsker vi, at det går godt for alle kommunens skoler. Det er vigtigt for os, at alle børn tilbydes en stærk skole, hvor trivsel, dannelse og høj faglighed er i højsæde. Allerød Privatskole er opstået som et sundt alternativ til skolerne i kommunen, og vi ser gerne et godt og konstruktivt samarbejde om en god skolegang med kommunens skoler og forvaltning.

På Allerød Privatskole vægter vi fællesskabet meget højt. Fællesskabet er altafgørende for om mennesker trives. Er du en del af et fællesskab, trives du – er du ikke, mistrives du.

På Allerød Privatskole har vi fællesskaber, som man ikke kan undgå at være en del af, når man er elev på skolen. Det drejer sig om vores daglige morgensang og vores obligatoriske madordning.

En morgensang, hvor der er mulighed for at se hinanden og blive opdateret med, hvad der sker på skolen. En madordning, hvor eleverne hygger sig sammen under spisningen og selv tager ansvar for at hjælpe til i køkkenet, både med madlavningen og oprydningen.

Elevernes trivsel og læring er og bør altid være kerneopgaven på Allerød Privatskole. Det indebærer nødvendigvis, at de lærere, der skal forberede, gennemføre og evaluere undervisningen, bliver de centrale aktører i skolen. Et godt skolemiljø kræver, at lærerne har tid til at være til stede. Man kan ikke se nogen, hvis man ikke selv er der, og man kan ikke skabe social og akademisk trivsel, hvis man ikke har tid. Det samme gør sig gældende i skolens SFO – vi skal ramme en normering af ansatte, så børnene kan få hjælp og inspiration til gode udviklende aktiviteter.

Vi mener, at børn skal tilegne sig en tro på, at de er noget. Ikke kun at de kan noget. Per Schultz Jørgensen skriver i sin bog "Robuste børn": "Robusthed er at kunne holde ud og holde fast på trods af vanskeligheder. Alle børn har brug for at tilegne sig en vis mental styrke gennem barndommen." Og fortsætter: "Et barn med en vis portion robusthed er et barn, der får overskud til nysgerrighed, glæde, trivsel, vedholdenhed og gode sociale relationer. Og overskud til læring"

På Allerød Privatskole skal vi sammen, forældre, lærere og pædagoger gøre vores børn robuste.

I skoleåret 2016/17 har vi ikke haft ekstra resurser til at hjælpe elever med udfordringer som f.eks. ordblindhed og svære læse/stavevanskeligheder, da vi af økonomiske prioriteringer kun har haft en lærer på hver klasse i hver time. Vi har dog fået opbygget et godt samarbejde med kommunen omkring ekstra indsatser og fokus på handleplaner fremadrettet. I løbet af næste skoleår og over de kommende år, vil vi arbejde på at få etableret et resursecenter på skolen. Resursecenteret dvs. læsevejledere, matematikvejledere og speciallærere skal ruste os til bedre at kunne hjælpe de elever, som er fagligt udfordret i skoledagen. Resursecenteret skal give vores lærere råd, vejledning og sparring i, hvordan der specifikt kan sættes ind ift. de udfordringer den enkelte elev måtte have.

I indeværende skoleår har ledelse og lærere sammen fået udarbejdet en plan for test i dansk og matematik gennem hele skoleforløbet. Et evalueringsværkstøj, som sammen med den daglige og løbende evaluering skal sikre fokus på den faglige udvikling hos alle elever.

Skolen står overfor en udvidelse både til skoleåret 2017/18, men også til skoleåret 2018/19. Det har været vigtigt for skolens personale og ledelse, at skolen udvides i et stille og roligt tempo, så vi kan bevare og videreføre den ånd og kultur, vi har opbygget det første skoleår. Dette har bestyrelsen lyttet til og derfor åbner vi kun et ekstra spor på 0., 3., 5., 7. og 8. klassetrin.

Det betyder, at også "Svalen" bliver større. Det er en fornøjelse at se de mange glade SFO-børn hver eftermiddag og stor ros til Githa og hendes personale for at have opbygget et trygt sted med hjerterum og plads til alle.

Da jeg startede som skoleleder, var jeg meget optaget af at ansætte det stærkeste lærer- og pædagogteam som overhovedet muligt. Det er vi lykkedes rigtig godt med. Det er alt-afgørende, at børn møder stærke rollemodeller, som brænder for at være sammen med dem, og som er gode til at skabe rammer og struktur for en god skolegang. Lærere som er nærværende og gode klasserumsledere. De skal være stærke fagligt og have evnen til at motivere eleverne og gøre dem nysgerrige efter at lære mere. Pædagoger, som kan gøre fritiden på skolen hyggelig, sjov og meningsfuld. Disse mennesker har vi fundet og ansat på Allerød Privatskole – I gør et kæmpe stykke arbejde dagligt, tak for det!

Tak til bestyrelsen som på fortræffelig vis har fået denne skole på højkant. I har tilsidesat familie, venner og arbejde for at lægge mange arbejdstimer i dette projekt. Tak for samarbejdet gennem det første skoleår.

Mikkel Kofod Løvenhøj

Skoleleder Allerød Privatskole